Sigvart Dagsland

**Sigvart Dagsland** () er ein norsk songar, pianist og komponist frå Stokka i Stavanger. Han er i dag gift med artisten Karoline Krüger, har to døtrer og er busett i Bergen.

## Karriere

Dagsland voks opp på Stokka med to sysken, og starta musikkarrieren sin som gutesopran i Stavanger Domkor i 1975, og gjekk over i Sentralkoret for Stavanger-skulane som tenor i 1978. I tillegg lærte han piano i 7 år i barndommen, og gjekk til songpedagog i to år. 

Rundt 1980 blei han med i Ten-Sing-koret *Sky-Sing*. I 1980 starta han sitt eige band, *Tor og Liv* som også vart orkester for *Sky-Sing*. *Tor og Liv* gav deretter ut ein demo, som kom Erik Hillestad frå Kirkelig Kulturverksted i øyra, og Dagsland fekk slik kontakt med Hillestad.

Hausten 1982 opptrådte Dagsland i den kontroversielle musikalen *Dans med oss, Gud*, som også resulterte i plateutgjeving. Same året vart han med i humorgruppa *Løgnaslaget* saman med m.a. Per Inge Torkelsen, deltok på ein revy og gav ut to plater med dei. Som utdanning tok Dagsland forøvrig storfag i juss (1. og 2. avdeling) og grunnfag i nordisk litteratur og språk i Universitetet i Bergen. 

I 1984 gav Dagsland endeleg ut sin fyrste singel åleine: *Hendt i dag*, produsert av Erik Hillestad for Kirkelig Kulturverksted. Hans fyrste solo-LP, *Joker*, kom ut i 1985, også på same plateselskap. Etter *Joker* byrja Sigvart sin karriere verkeleg å få luft under vengjene, og plata *Alt eg såg* frå 1990 gjorde han fortent til Spellemannprisen. Samarbeidet med Kirkelig Kulturverksted har til no resultert i ti plateutgjevingar for Dagsland, og han har gjeve ut 5 på andre plateselskap. Berre i Noreg har Dagsland selt over 250.000 plater.

## Særpreg og mangfald

Stilen på songane til Dagsland er ofte melodiøse pop-balladar på Stavanger-dialekt, men han er samtidig musikalsk allsidig. I løpet av karrieren sin har han m.a. henta inspirasjon frå både gregoriansk musikk, folkemusikk frå Asia, argentinsk musikk og jazz. På ei av platene sine, *Underlig frihet*, syng han duett med kona, Karoline Krüger. I 2002 deltok han på joleplata *Det skjedde i de dager* med *Prinsesse Märtha Louise* og *Oslo Gospel Choir*. Plata selde i over 120.000 eksemplar. Dagsland har også gjeve ut cd-ar på engelsk, m.a. den siste utgjevinga hans, salmeplata *Hymns* frå 2009. 

## Utmerkingar

* Spellemannprisen 1990 i klassen *Pop* for *Alt eg såg*.
* Årets verk 1994 for plata *Stup*.
* I 2008 vart Dagsland tildelt Prøysenprisen for kunstnarinnsatsen sin. 
* Dagsland er også fadder til Emma Tallulah Behn.

## Diskografi

* *Joker* (1985)
* *De umulige* (1987)
* *Seculum Seculi* (1988)
* *Alt eg såg* (1990)
* *Sigvarts beste ballader* (1991)
* *Bedre enn stillhet* (1992)
* *Stup* (1994)
* *Det er makt i de foldede hender* (1995)
* *Laiv* (1996)
* *Fri* (1998)
* *Soul ballads* (2001)
* *Sigvarts Favoritter* (2001)
* *Hjemmefra* (2003)
* *Underlig Frihet* (2004)
* *Forandring* (2007)
* *Hymns* (2009)
* *Bryllup og begravelsesorkester* (2010)
* *Big-5: Sigvart Dagsland* (2010)
* *Villa Nordraak* (2012)

I tillegg medverkar Dagsland på mellom anna desse platene:

* *Dans med oss, Gud* (1982) diverse artistar
* *Klovnar uden sirkus* (1982) med *Løgnaslaget*
* *Baklengs i livet* (1983) med *Løgnaslaget*
* *Ankomst Utstein kloster* (1985) med Rønnaug Foss Alsvik og fleire
* *Det skjedde i de dager* (2002) med Prinsesse Märtha Louise og Oslo Gospel Choir

## Kjelder

* CV på heimesida til Dagsland 
* Wikipedia på bokmål om Dagsland